फ्रेन्चाइज महिला लिग भलिबल हुने
नेपाल भलिबल संघले पहिलोपल्ट फ्रेन्चाइज महिला भलिबल प्रतियोगिता आयोजना गर्ने भएको छ । अक्टोबर पहिलो साता हुने भनिएको प्रतियोगिताको मिति भने तय गरिएको छैन ।
काठमाडौँ — नेपाल भलिबल संघले पहिलोपल्ट फ्रेन्चाइज महिला भलिबल प्रतियोगिता आयोजना गर्ने भएको छ । अक्टोबर पहिलो साता हुने भनिएको प्रतियोगिताको मिति भने तय गरिएको छैन ।संघले भारतको गैरसरकारी संस्था आधीआवाधी फाउन्डेसनसँग सहकार्य गरेर महिला लिग भलिबल गर्न लागेको हो । विहीबार राजधानीमा संघका अध्यक्ष मनोरञ्जन रमण शर्मा र आधीआवाधी फाउन्डेसनका सीईओ दिनेशकुमार सिंहबीच प्रतियोगितासम्बन्धी सम्झौतापत्रमा हस्ताक्षर भयो ।१० वर्षे सम्झौताअनुसार प्रतियोगिता आयोजनाको सम्पूर्ण जिम्मेवारी आधीआवाधीको हुनेछ । उसैले प्रायोजकसमेत खोज्नेछ भने संघलाई प्रत्येक वर्ष १५ लाख रुपैयाँ प्रदान गर्ने महासचिव जितेन्द्रबहादुर चन्दले बताए । कार्यक्रममा सीईओ सिंहले ८ लाखको चेक हस्तान्तरण गरे ।लिगमा नेपाल पुलिस क्लब, एपीएफ क्लब र त्रिभुवन आर्मी क्लबसँगै चितवन टाइग्रेस, काठमाडौं क्वीन्स र पोखरा पिंकेजले प्रतिस्पर्धा गर्नेछन् । विभागीयबाहेक तीन टोलीका लागि मालिकको खोजी भइरहेको चन्दले बताए ।प्रत्येक टिमलाई आयोजकले तयारीका लागि १ लाख २५ हजार उपलब्ध गराउने छ ।विजेताले ६ लाख, उपविजेताले ३ लाख र तेस्रो हुनेले एक लाख ५० हजार रुपैयाँ पुरस्कार जित्ने छन् । यो नेपाली भलिबलका लागि सर्वाधिक पुरस्कार राशिसमेत हो । उत्कृष्ट खेलाडीले टीभीएस स्कुटर र ५० हजार रुपैयाँ जित्नेछ ।फाउन्डेसनका सीईओ सिंहले प्रतियोगिता सञ्चालन गर्न आवशयक पूर्वाधारको व्यवस्थासमेत गरिदिने जानकारी दिए । फाउन्डेसनकै नेपाल संयोजक सूर्य गुरुङले राष्ट्रिय खेलकुद परिषदो कभर्डहलसमेत मर्मतसम्भार गरिने बताए ।